Gandia dissenya una programació d'activitats falleres i culturals per dinamitzar la platja durant el pont d'octubre
04 octubre 2024

## Gandia dissenya una programació d'activitats falleres i culturals per dinamitzar la platja durant el pont d'octubre04 octubre 2024Última actualització: 04 octubre 2024

![](../gestion/img/cfc47a4b4f50d2e430a03aee4ccc310fad25b2c6fdf251da40f7f2fcbc8d2d02.jpg)  
  

Gandia es prepara per a afrontar el pont del Pilar durant la setmana que ve i ho fa programant tot un seguit d'activitats destinades a posar en valor els aspectes que la diferencien d'altres destinacions entre els que destaca la falla turística.  
  
Per presentar aquesta programació, la regidora delegada de turisme, **Balbina Sendra**; l'edil delegat de Falles, **Adrián Vila**; el president de la Junta Local Fallera de Gandia, **Francisco Martínez**; i **Patxi Miñana**, en representació de l'Associació d'Artistes Fallers Agremiats de Gandia (ARFAGA), han comparegut en roda de premsa.  
  
Sendra ha incidit en el reconeixement de les falles com a Festa d'Interés Turístic Nacional que va més enllà dels dies de la celebració i ha explicat que des del consistori es plantarà una falla a la platja (Passeig Marítim Neptú amb carrer Galícia) perquè "_els turistes puguen conéixer millor la festa de les falles i que després vinguen a visitar-nos al març_".  
Aquesta falla turística s'emmarca dins de la programació turística anual dissenyada des del departament de turisme per tal de dinamitzar la platja durant tot l'any baix el paraigües de 'Gandia a la mar'. "_Hem de posar en valor la col·laboració de la Junta i ARFAGA perquè aquesta iniciativa siga una realitat i agrair la seua implicació a les moltes activitats que hem preparat de cara al pont del Pilar_".  
  
Per part seua, Vila ha manifestat la seua satisfacció per la col·laboració entre entitats i el consistori per convertir les falles en un dels molts al·licients turístics que s'ofereixen als visitants. "_La falla turística ja està consolidada. Va sorgir com una necessitat després de la pandèmia per donar eixida a una situació difícil i ara, cada any, creix i ens permet mostrar a tots els turistes una part importants de la nostra idiosincràsia alhora que dinamitzem la platja per allargar la temporada turística_".  
"_Comptarem amb la participació activa de la Federació de Falles que farà una cercavila amb la vestimenta tradicional. És un fet que hem d'agrair, igual que agraïm als Germans Miñana el treball que han fet per plasmar en una falla el que som com a ciutat_", va finalitzar l'edil.  
  
"_Amb la nostra participació en aquestes activitats el nostre objectiu és implicar-nos en la promoció turística alhora que donem a conéixer les tradicions i promocionem les falles_", ha declarat Martínez qui ha avançat que en els pròxims anys l'objectiu és augmentar el nombre d'activitats programades.  
  
Finalment, Miñana ha explicat que el monument anirà més enllà del sol i la platja. "_Hem volgut plasmar l'oferta cultural i patrimonial; l'oferta gastronòmica amb la fideuà, la cigala i l'albergínia llistada; l'oferta esportiva o les festes com ara la Fira, les Falles i la Setmana Santa. Esperem que el monument agrade a tots_".  
  
**Programa d'activitats**  
Dimarts 8  
17.00h Plantà de la Falla (Passeig Marítim Neptú amb carrer Galícia  
  
Del 8 al 12  
18.30h Visites guiades gratuïtes al monument. Coneix el món de les falles amb un museòleg/a.  
  
Dissabte 12  
D'11 a 19 hores Festival d'estels OSOW davant de la falla.  
  
IV DANSÀ DE LA SAFOR  
– 12.00 h. Eixida de la cercavila des del Passeig Rosa dels Vents per Illes Canàries fins al Passeig Marítim de Neptú.  
– 12.30 h. Eixida de la dansà des de l'Hotel Bayren fins a la Falla.  
– 13.15 h. Trobada de balladors i Ball del Fandango. Al costat de la Falla.  
\- 18.30 h Concert Grup TKD 90.  
\- 20.00 h Cercavila fallera.  
– 21.00 h Mascletà nocturna. C/ Vicente Calderón.  
\- 21.15 h Cremà de la Falla.

[Twittear](https://twitter.com/share)